SL Uradni list Evropske unije L 75/21

DIREKTIVA KOMISIJE 2007/15/ES

z dne 14. marca 2007

o spremembi Priloge I k Direktivi Sveta 74/483/EGS glede zunanjih štrlečih delov motornih vozil zaradi prilagoditve tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil (1) in zlasti druge alinee člena 13(2) Direktive,

ob upoštevanju Direktive Sveta 74/483/EGS z dne 17. septembra 1974 o približevanju zakonodaje držav članic o zunanjih štrlečih delih motornih vozil (2) in zlasti člena 5 Direktive,

ob upoštevanju naslednjega:

(1) Direktiva 74/483/EGS je ena izmed posamičnih direktiv za namene postopka ES za homologacijo, določenega v Direktivi 70/156/EGS. Za Direktivo 74/483/EGS zato veljajo določbe Direktive 70/156/EGS, ki se nanašajo na sisteme, sestavne dele in samostojne tehnične enote za vozila.

(2) Glede na tehnični napredek in zaradi pojasnitve tehničnih zahtev je primerno prilagoditi zahteve v zvezi z odbijači vozil.

(3) V Prilogi IV dela II Direktive 70/156/EGS je naveden seznam pravilnikov Ekonomske komisije Združenih narodov za Evropo (UN/ECE), ki se lahko uporabljajo kot alternativa direktivam o homologaciji. Zato je pri prilagoditvi Priloge I k Direktivi 74/483/EGS tehničnemu napredku treba zahteve iz navedene direktive uskladiti z zahtevami iz pravilnika št. 26 UN/ECE.

(4) Direktivo 74/483/EGS je zato treba ustrezno spremeniti.

(5) Ukrepi, predvideni s to direktivo, so v skladu z mnenjem Odbora za prilagajanje tehničnemu napredku, ki je bil ustanovljen s členom 13(1) Direktive 70/156/EGS –

SPREJELA NASLEDNJO DIREKTIVO:

Člen 1

Priloga I k Direktivi 74/483/EGS se spremeni skladno s Prilogo k tej direktivi.

Člen 2

Če zahteve iz Direktive 74/483/EGS, kakor je spremenjena s to direktivo, niso izpolnjene, država članica z veljavnostjo od 4. aprila 2009 iz razlogov, ki se nanašajo na zunanje štrleče dele, zavrne podelitev ES homologacije ali nacionalne homologacije za tip vozila.

Člen 3

1. Države članice najpozneje do 4. aprila 2008 sprejmejo in objavijo zakone in druge predpise, potrebne za uskladitev s to direktivo. Besedilo navedenih predpisov ter primerjalno tabelo med navedenimi določbami in to direktivo nemudoma pošljejo Komisiji.

Te predpise uporabljajo od 5. aprila 2008.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva začne veljati dvajseti dan po objavi v Uradnem listu Evropske unije.

Člen 5

Ta direktiva je naslovljena na države članice.

V Bruslju, 14. marca 2007 Za Komisijo Günter VERHEUGEN Podpredsednik

(1) UL L 42, 23.2.1970, str. 1. Direktiva, kakor je bila nazadnje spremenjena z Direktivo 2006/40/ES Evropskega parlamenta in Sveta (UL L 161, 14.6.2006, str. 12).

(2) UL L 266, 2.10.1974, str. 4. Direktiva, kakor je bila nazadnje spremenjena z Aktom o pristopu iz leta 2003.